Dramatiker

En dramatiker er en skuespillforfatter, det vil si en person som skriver dramatisk litteratur eller drama. Oftest brukes betegnelsen om en som skriver teaterstykker, men en dramatiker kan også skrive manuskripter til film, tv eller radio. Dramatikere som skriver film- eller tv-manus kalles gjerne manusforfattere, mens de som skriver hørespill kan kalles hørespillforfattere.

De fleste dramatiske verk er skrevet spesielt for å bli framført av skuespillere, men kan også være lesedramaer som ikke er ment for oppførelse, det vil si skjønnlitterære fortellinger eller dikt skrevet på en dramatisk måte, for eksempel med teksten satt opp som replikker. En dramatiker samarbeider ofte tett med en instruktør eller regissør og/eller en dramaturg underveis i utviklinga av et teaterstykket.

 Skriveprosessen 

Det første utkastet til en film, en bok, en fjernsynsserie eller et fjernsynsprogram, innledes ofte med at det skrives et synopsis. Det er en kort idéskisse som forteller om hvordan forfatteren forestiller seg det ferdige verket. Fra synopset utvikles det så et manuskript. Deretter utvikles det en scenografi (ofte i samarbeide med/eller av en dramaturg eller regissør)for så å utvikle en dreiebok, som er en arbeidsplan for filmatisering. Til forskjell fra vanlige fortellinger, har manus gjerne en mer systematisk beskrivelse av dialog, handling og scener. En skjønnlitterær fortelling er skrevet for å bli lest som den står skrevet. Et (film)manuskript skal leses av en regissør og tolkes videre som enten et teaterstykke eller en film. På den måten trenger ikke et manuskript beskrivende adjektiv for å engasjere leseren. Tvert i mot kan dette virke dempende på regissørens muligheter for egen tolkning. Manusforfattere skriver enten originale verker, eller tilrettelegger andre verker, vanligvis romaner, for film eller teater.

Kjente dramatikere 
Lista viser noen internasjonalt berømte dramatikere ordnet etter fødselsår:
 Aiskhylos, gresk tragedieforfatter
 Evripides, gresk tragedieforfatter
 Sofokles, gresk tragedieforfatter
 Christopher Marlowe (1564–1593), britisk
 William Shakespeare (1564–1616), britisk
 Andreas Gryphius (1616–1664), tysk poet og dramatiker
 Molière (1622–1673), fransk skuespiller og komedieforfatter
 Ludvig Holberg (1684–1754), dansk
 Carlo Goldoni (1707–1793), venetiansk dramatiker og librettist
 Henrik Ibsen (1828–1906), norsk
 August Strindberg (1849–1912), svensk
 Oscar Wilde (1854–1900), irsk
 Anton Tsjekhov (1860–1904), russisk dramatiker og novellist
 Luigi Pirandello (1867–1936), italiensk
 John Galsworthy (1867–1933), britisk
 Eugene O'Neill (1888–1953), amerikansk
 Bertolt Brecht (1898–1956), tysk
 Noel Coward (1899–1973). britisk dramatiker, skuespiller og komponist
 Samuel Beckett (1906–1989), irsk-fransk
 Jean Genet (1910–1986), forfatter og politisk aktivist
 Tennessee Williams (1911–1983), amerikansk
 Eugen Ionescu (1912–1994), rumensk absurdist
 John Osborne (1929–1994), britisk
 Dario Fo (1926–2016), italiensk
 Edward Albee (1928–2016), amerikansk
 Harold Pinter (1930–2008), britisk
 Václav Havel (1936–2011), tsjekkisk
 Tom Stoppard (1937–), britisk
 Peter Handke (1942–). østerriksk
 Sam Shepard (1943–2017), amerikansk
 Werner Schwab (1958–1994), østerriksk dramatiker og billedkunstner
 Jon Fosse (1959–), norsk

Se også
 Ibsenprisen
 Dramatikere omtalt på norsk wikipedia
 Norske Dramatikeres Forbund
 Drama

Kategori:Kunstneriske beskjeftigelser

eo:Dramisto